**Nádori Lídia: Sárkány a lépcsőházban  
Nyuszifészek  
(részlet)**

Dédimama háza a falu szélén állt. A hátsó kertkapun át egyenesen az erdőbe jutott az ember.   
Dédimamánál egészen más hangokat lehetett hallani, mint a Nyíl utcában:  
nem csilingelt a villamos, nem kiabáltak a szomszédok, csak néha ment el egy-egy autó a ház előtt. Viszont csiripeltek a madarak, ugatott a kutya a szomszédban, és időnként harangoztak.  
Éjszaka pedig horkolt az egész ház.  
Jancsiék húsvétkor dédimamához utaztak. Ott is aludtak. Ott aludtak Nagypapáék is meg Gézáék Nórikával. Matracokat tettek a földre.  
- Sok jó ember kis helyen is elfér!- kiabálta Géza este, ágyazás közben.  
Éjszaka esett az eső. Hallani lehetett a kopogását. Jancsi felébredt. Hallgatta a különféle horkolásokat. Gézáé volt a leghangosabb, de ha Jancsi jól fülelt, ki tudta venni a többiekét is. Nagypapa inkább hortyogott, Anya szuszogott. Dédimama pedig a sezlonon fütyült.  
Dédimama anya nagymamája. Nagymama pedig Anya anyukája, Jancsinak a nagymamája. Géza Anya testvére, az ő felesége pedig Ancsa. Nagypapa Nagymamának a férje. Jancsi mindig összekeverte, hogy ki kinek a kicsodája. Azt pedig végképp nem értette, hogyan lehetséges, hogy Anyának is van anyukája. Sőt, még Nagymamának is! A felnőtteket hiába kérdezte erről. Ők azt nem értették, ő mit nem ért. – Mindenkinek van anyukája – mondogatták.  
Jancsi ilyenkor elhallgatott, és megpróbálta elképzelni, hogy mindenkinek van anyukája. Anya anyukája a Nagymama, Nagymamáé a Dédimama, Dédimamáé a… Dédimama anyukája, annak az anyukája… Jancsi elaludt.  
Reggel korán ébredt… Dédimama dunyhája alatt. Egyedül felöltözött, azután kiszaladt a verandára. Hűvös volt a levegő, de már sütött a nap. Milyen gyönyörű a világ! Amikor visszament a konyhába, Dédimama megsimogatta a fejét, és elébe tette a kakaót.  
- Reggeli után fészket raktok! – mondta Dédimama.  
- Tényleg, a nyuszifészek! Hát persze, húsvét van!  
A nyuszifészek- rakás úgy ment, hogy az ember gumicsizmát húzott és kiment a kertbe. Ilyenkor Jancsiék marékszám szedték a füvet. Utána a cseresznyefa alatt fészket raktak. Jó nagyot, hogy elférjenek benne a nyuszik, meg amit hoznak magukkal.  
Nórika már iskolába járt, ő volt fészekrakásban a főkolompos, legalábbis Nagymama így mondta. Nórika olyankor volt a legundokabb, amikor fészket raktak.  
 – Ne oda tedd már azt a füvet! Mit csinálsz, nem várat építünk, hanem fészket rakunk!- kiabálta.   
Jancsi ilyenkor utálta Nórikát, de egyébként vele tudott a legjobban játszani. Amikor készen lett a fészek, vissza kellett menni a házba. A felnőttek reggeliztek. Tojást hámoztak. Piros meg zöld volt az ujjuk. Gézának hagymaszaga volt. Az hagyján, de Anyának is hagymaszaga volt. Jancsi Anya ölébe fészkelődött, azt játszotta, hogy ő a nyuszi. Az ablakon nem volt szabad kinézni.  
Géza olyanokat tudott, mint senki más. Kettétörte, majd összeragasztotta a saját hüvelykujját. Mozgatta a fülét. Sonkát is tudott főzni. El is magyarázta Dédimamának, hogyan kell sonkát főzni. Dédimama mosolygott, bólogatott, azután elébe tolta a sonkástálat:  
- Egyél Gézukám, ne kéresd magad! Pedig Géza nem is kérette magát.  
Csokinyuszitól és csokitojástól tarkállott a fészek, amikor újra kimentek a kertbe. Ezen mindenki meglepődött, kivéve Jancsit és Nórikát. Ám a cseresznyefa törzséhez támasztva ott állt… egy bicikli! Méghozzá piros bicikli, pótkerékkel! Ezen még Jancsi is elcsodálkozott.  
- A tiéd! – mondta Ancsa. Nórika már kinőtte, és…  
- Mit szólsz, milyen ügyesek a nyuszik, ide tudtak tolni egy ilyen hatalmas biciklit!- vágott Ancsa szavába Nagypapa.  
Jancsi egész nap biciklizni tanult. Nórika tanítgatta. És egyáltalán nem volt undok. Nórika a legjobb barátom! – mondta Jancsi Anyának este, ágyazás közben. Sorban elaludt mindenki.